ตลาดหลักทรัพย์ฯเล็งปรับปรุงกระบวนการซื้อขาย NVDR
ตลาดหลักทรัพย์ฯ เล็งปรับปรุงกระบวนการซื้อขาย NVDR เพื่ออำนวยความสะดวก&nbsp; ผู้ลงทุนต่างชาติและบริษัทหลักทรัพย์ พร้อมนำไปหารือผู้เกี่ยวข้อง และ ก.ล.ต. เพื่อหาข้อสรุปแนวทางที่เหมาะสมที่จะดำเนินการต่อไป
2 มี.ค. 2554

ตลาดหลักทรัพย์ฯ เล็งปรับปรุงกระบวนการซื้อขาย NVDR เพื่ออำนวยความสะดวก  ผู้ลงทุนต่างชาติและบริษัทหลักทรัพย์ พร้อมนำไปหารือผู้เกี่ยวข้อง และ ก.ล.ต. เพื่อหาข้อสรุปแนวทางที่เหมาะสมที่จะดำเนินการต่อไป 
นางนงราม วงษ์วานิช รองผู้จัดการ สายงานปฏิบัติการ ตลาดหลักทรัพย์แห่งประเทศไทย เปิดเผยว่า ตามที่ ตลาดหลักทรัพย์ฯ จะปรับปรุงกระบวนการที่เกี่ยวข้องกับการซื้อขาย NVDR   (ใบแสดงสิทธิในผลประโยชน์ที่เกิดจากหลักทรัพย์อ้างอิงไทย) ตามแผนกลยุทธ์การเพิ่มประสิทธิภาพของตลาดหลักทรัพย์ฯ นั้น
ตลาดหลักทรัพย์ฯ อยู่ระหว่างศึกษาหลากหลายแนวทางเพื่อปรับปรุงกระบวนการดังกล่าว โดยมุ่งลดข้อจำกัดและอุปสรรคในกระบวนการที่เกี่ยวข้องกับการซื้อขาย NVDR และเพื่อให้การซื้อขาย NVDR สะดวกและเข้าใจง่าย สำหรับ  ผู้ลงทุนต่างชาติ รวมทั้ง เพื่ออำนวยความสะดวกแก่บริษัทหลักทรัพย์ที่ทำหน้าที่ซื้อขายด้วย
ทั้งนี้ ตลาดหลักทรัพย์ฯ จะหารือกับบริษัทหลักทรัพย์และผู้ที่เกี่ยวข้องอย่างต่อเนื่อง พร้อมทั้งประสานงานกับสำนักงานคณะกรรมการ ก.ล.ต. โดยเปิดรับข้อเสนอแนะ เพื่อนำมาหาข้อสรุปว่าจะดำเนินการในแนวทางใด รวมทั้งพิจารณาช่วงเวลาที่เหมาะสมต่อไป